S-a aflat care a fost adevăratul motiv pentru care Dan Petrescu a acceptat să semneze încă din acest final de sezon cu CFR Cluj. Chiar dacă Neluţu Varga anunţase iniţial că „Bursucul” va sta pe bancă în noua ediţie de campionat, a reuşit în cele din urmă să îi grăbească revenirea.
Campion de cinci ori cu gruparea din Gruia, Petrescu a dezvăluit că a fost nevoit să îşi încheie brusc vacanţa. CFR Cluj era obligată să numească un antrenor cu licenţă PRO în ultimele trei etape din play-off.
Adevăratul motiv pentru care Dan Petrescu a acceptat să semneze încă de acum cu CFR Cluj
Dan Petrescu a venit cu detalii la conferinţa de presă premergătoare derby-ului CFR Cluj – Rapid, care va fi duminică, de la ora 21:30, în format LIVE TEXT pe AS.ro.
„(N.r. De ce aţi luat decizia să vă întoarceţi) Sunt mai multe cauze pentru care am ales să mă întorc. În primul rând, la Jeonbuk eram fericit, am fost bine, dar în momentul în care nu au mai fost rezultate, le-am spus celor din conducere că ar fi bine o schimbare. Ei nu ar fi fost de acord, pentru că le era greu să schimbe antrenorul. Am avut o experienţă unică în Coreea, organizare, disciplină şi respect ca acolo, mai rar am văzut. Mă bucur că am mai jucat o finală, a patra ţară în care am jucat o finală. Am jucat în Champions League, obiectivul era să câştig, şi când am văzut că nu mai sunt şanse, am zis că ar fi bine să mă întorc.
Vă daţi seama că primul telefon a venit din partea patronului de la CFR. I-am spus că da, fără nicio problemă, dar am nevoie de puţină pauză, nici nu mai cunosc campionatul în acest sezon. Aş fi vrut o pauză mai lungă, am semnat de la 1 iunie iniţial, pentru a-mi pregăti sezonul viitor. Dar în momentul în care am primit un alt telefon, pentru faptul că la CFR Cluj nu mai există un antrenor cu licenţa PRO, a expirat mandatul lui Dican, şi aveau nevoie de un alt antrenor. Dacă nu veneam eu, venea alt antrenor o lună, era ciudat.
Dan Petrescu: „Când CFR Cluj mă cheamă, e greu să refuz!”
În acelaşi timp, dacă m-a şi rugat patronul, nu aveam cu să refuz. Am venit ca şi acasă aici, ştiu tot, mai puţin unii jucători, nu a fost făcut lotul de mine. Sunt convins că au fost multe probleme, dar în momentul de faţă CFR Cluj depinde doar de ea, echipa va fi în Europa dacă vor fi rezultatele bune. Acesta e obiectivul, mi-l asum, dacă iese bine, nu sunt meritele mele. Aveau nevoie de ajutor.
Aş fi avut nevoie de multă pauză, dar când CFR Cluj mă cheamă, e greu să refuz. Am vorbit la telefon cu Ovidiu, a fost jucătorul meu. Dar i-am zis să se ia după el, îl ştiu aşa de bine, a încercat să facă ce făceam eu la antrenamente, are viitor.
Nu am făcut nimic, nici măcar o schimbare. Şi Dican şi Hoban rămân, dacă vor. Nu am primit un răspuns clar. Dacă vor, vor fi în staff-ul meu„, a spus Dan Petrescu la conferinţa de presă.
CFR Cluj se luptă cu Universitatea Craiova şi Farul pentru clasarea pe locul secund în Liga 1. Ardelenii sunt la egalitate de puncte cu trupa lui Costel Gâlcă şi au două puncte avans faţă de Gică Hagi.
Demis de Jeonbuk, Dan Petrescu s-a întors oficial pe banca echipei pe care a mai pregătit-o în perioadele 2017-2018, 2019-2020 şi 2021-2023. Cu ardelenii a câştigat de cinci ori campionatul.